Jānis Gailītis (basketbolists)
Jānis Gailītis (dzimis 1985. gada 23. aprīlī Rīgā) ir bijušais latviešu basketbolists, spēlēja saspēles vadītāja pozīcijā. Pēc karjeras beigām kļuvis par treneri. 2024. gadā ir Vācijas Bundeslīgas kluba Veisenfelses "Mitteldeutscher BC" galvenais treneris, kā arī ir Latvijas basketbola izlases galvenā trenera Lukas Banki asistents. Līdz tam daudzas sezonas vadīja Latvijas—Igaunijas Basketbola līgas un Latvijas Basketbola līgas (LBL) klubu VEF Rīga. Kā VEF komandas vadītājs J. Gailītis ar septiņiem Latvijas čempionu tituliem ir sekmīgākais treneris Latvijas klubu basketbolā (seši LBL čempiona tituli ir Kārlim Muižniekam). Basketbola treneris ir arī J. Gailīša brālis Gunārs Gailītis, šobrīd viņš ir BK Latvijas Universitāte galvenais treneris. J. Gailītis ir pabeidzis Rīgas Valsts 1. ģimnāziju, ieguvis augstāko izglītību uzņēmējdarbības vadībā Rīgas Tehniskajā universitātē. Pabeidzis LSPA treneru skolu.